ওয়েব ডেস্ক, বেঙ্গল টুডেঃ দমদম পার্কে প্রোমোটার গুলিবিদ্ধ হওয়ার ঘটনায় তিনজনকে আটক করে জেরা করছে পুলিশ। যদিও এখনও ফেরার বাবু নায়েক। তার সন্ধান পেতে ভিন রাজ্যে পাড়ি দিচ্ছে বিধাননগর পুলিশের একটি দল। যদিও বাবু এলাকা ছেড়ে পালাল কীভাবে তা নিয়ে প্রশ্ন উঠেছে। অন্যদিকে দুষ্কৃতী বাবু নায়েকের সঙ্গে বিজেপি নেতা পীযূষ কানোরিয়ার ছবি সামনে আসায় রাজনৈতিক কাদা ছোড়াছুড়ি শুরু হয়েছে। বিধাননগরের বিধায়ক সুজিত বসু একটি ছবি দেখিয়ে বলেন, পীযুষের সঙ্গে বাবু নায়েকের ঘনিষ্ঠ সম্পর্ক রয়েছে। তিনি আরও জানান, কয়েক মাস আগে বাবু নায়েক যখন জেল থেকে ছাড়া পায় তখন পীযূষ নাকি তাকে বরণ করে বাইকে চাপিয়ে এলাকায় ঘুরে বেড়িয়েছিল।